*Galerida cristata* 
**Topplerke** (*Galerida cristata*) er en fugleart i lerkefamilien (Alaudidae) og inngår i slekten *Galerida*. Arten er utbredt i den sørlige halvdelen av Eurasia og den nordlige delen (fra og med Sahel) av Afrika. Hele 35 underarter anerkjennes foreløpig (inndelingen er omdiskutert og trenger revidering), men mer enn 60 har blitt beskrevet.

Biologi
-------

Topplerka er mellomstor; måler cirka 17–19 cm og veier cirka 35–50 g. Fjærdrakten er oliven-sandfarget og mørkere grå-/olivenbrun på oversiden og lys gulhvit i buken. Den varierer med underarten og utbredelsen. Arten har en karakteristisk fjærtopp på hodet som kan reises. Nebbet er relativt langt og svakt nedoverkrummet.

Topplerka regnes som standfugl i det meste av sin utbredelse, men fugler som hekker i et begrenset område sør for De pontiske fjell, sørøst av Svartehavet, er trekkfugler. Arten krever store mengder barmark eller tørt beite, som dekker cirka 50 % av markoverflaten. Den finnes ofte langs veikanter og på lignende åpne, tørre steder, for eksempel jernbaneområder. Den synkende bestanden i Tsjekkia er veldig nært knyttet til menneskelige bosetninger, og spesielt i kommersielle soner.

Nominatformen hekket i Norge på 1900-tallet, men den ble først observert i Trondheim vinteren 1880–1881. Arten ekspanderte her fram til 1925. Senere hekket arten blant annet i Osloområdet, men de siste reirfunnene ble gjort i Åkersvika ved Hamar i 1972 og 1974. Senere er det bare gjort noen spredte observasjoner av arten. Tilbakegangen i Norge henger sammen med en generell tilbakegang for arten i hele Nord-Europa. I dag har arten status som *regionalt utdødd* i Norge, men internasjonalt er den *livskraftig*.

Topplerka eter typisk mest små virvelløse dyr om våren og sommeren, mens dietten gjerne består av frø og annet grønt materiale om høsten og vinteren. Dietten består mest av biller, men den eter også gresshopper, maur, ulike larver, snegler og edderkopper. Den eter mest frø fra ulike sorter ugress, men fuglene kan også spise en del korn. I så måte foretrekker topplerka frø og korn med en diameter under 1,4 mm. Ungene mates utelukkende med små virvelløse dyr.

Arten er monogam, hekker parvis solitært og er territorial. I Norge hekket arten i mai, men hekkesesongen varierer fra mars til juni/juli, avhengig av utbredelsen. I Afrotropis hekker fuglen også til andre tider på året. Det er også vanlig med 2–3 årlige kull. Hunnen bygger reiret alene, der hun gjerne legger 3–5 egg, av og til også seks egg. Eggene klekkes etter 11–13 dager, hvoretter ungene mates og stelles i reiret av begge foreldrene i 9–10 dager. Etter 15–16 dager begynner ungene å fly, og etter cirka 20 dager er de fullt flygedyktige. Hekkesuksessen er imidlertid ganske lav, i det 30–40 % av ungene går tapt.

Referanser
----------

1. ↑  «Artsdatabankens artsopplysninger». Artsdatabanken. 27. februar 2022. Besøkt 27. februar 2022.
2. 1 2 3  BirdLife International. 2019. *Galerida cristata* (amended version of 2017 assessment). The IUCN Red List of Threatened Species 2019: e.T22717383A155503110.. Downloaded on 29 November 2021.
3. 1 2  Dale S, Jacobsen K-O, Lislevand T, Solvang R, Stokke BG og Strøm H (2021, 24. november). Fugler: Vurdering av topplerke *Galerida cristata* for Norge. Norsk rødliste for arter 2021. Artsdatabanken.
4. 1 2 3 4 5 6 7 8 9 10  de Juana, E. and F. Suárez (2020). Crested Lark (*Galerida cristata*), version 1.0. In Birds of the World (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA.
5. 1 2  Schandy, Tom: *topplerke* i Store norske leksikon på snl.no. Hentet 2. desember 2021 fra
6. 1 2  Hagen, Torger Kristian (1994) Topplerke *Galerida cristata*. s. 312. i: Gjershaug, J. O. Thingstad, P. G. Eldøy, S. & Byrkjeland, S. (red.): *Norsk fugleatlas*. Norsk Ornitologisk Forening, Klæbu.
7. 1 2  Steinar Stueflotten (2005) *Lerker i Buskerud*. Norsk Ornitologisk Forening avd. Buskerud. Besøkt 2021-12-02

Eksterne lenker
---------------

* (en) *topplerke* – oversikt og omtale av artene i WORMS-databasen Rediger på Wikidata

* (en) *topplerke* i Global Biodiversity Information Facility Rediger på Wikidata

* (no) *topplerke* hos Artsdatabanken Rediger på Wikidata

* (sv) *topplerke* hos Dyntaxa Rediger på Wikidata

* (en) *topplerke* hos Fauna Europaea Rediger på Wikidata

* (en) *topplerke* hos Fossilworks Rediger på Wikidata

* (en) *topplerke* hos ITIS Rediger på Wikidata

* (en) *topplerke* hos NCBI Rediger på Wikidata

* (en) *Kategori:Galerida cristata* – bilder, video eller lyd på Wikimedia Commons Rediger på Wikidata

* (en) *Galerida cristata* – galleri av bilder, video eller lyd på Wikimedia Commons Rediger på Wikidata

* *Galerida cristata* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |